Isir il-funeral ta' Diego Maradona Eluf ta' partitarji ħonqu t-toroq ewlenin ta' Beunos Aires biex jattendu għall-funeral tal-leġġendarju Arġentin, Diego Armando Maradona, li miet nhar l-Erbgħa wara li sofra attakk f'qalbu waqt li kien rieqed. Ir-rebbieħ tat-Tazza tad-Dinja tal-1986 indifen fiċ-ċimiterju ta' Bella Vista li jinsab fil-periferija tal-belt kapitali. Huwa ndifen fl-istess qabar ta' missieru u ommu f'ċerimonja privata, fejn l-ewwel ulied tiegħu, Dalma (33 sena) u Giannina (31) li kellu mill-ewwel mara Claudia Villafane, dehru kommossi immens. Seħħew bosta inċidenti fit-toroq kontra l-pulizija meta l-kju li kien twil aktar minn mil kompost minn nies li riedu jaraw it-tebut ta' Maradona li kien espost fil-Palazz tal-President, kellu jinqata' ħesrem minħabba li ġie mbukkat mill-istess pulizija. Il-President tal-pajjiż, Alberto Fernandez, ħabbar tlett ijiem ta' luttu nazzjonali.